Document ID: 32013D0498

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Οκτωβρίου 2013
σχετικά με χρηματοδοτική συνδρομή της Ένωσης για την εφαρμογή μέτρων επιτήρησης και άλλων μέτρων έκτακτης ανάγκης στην Εσθονία, τη Λετονία, τη Λιθουανία και την Πολωνία κατά της αφρικανικής πανώλης των χοίρων σε γειτονικές τρίτες χώρες
[κοινοποιηθείσα υπό τον αριθμό C(2013) 6540]
(Τα κείμενα στην εσθονική, τη λετονική, τη λιθουανική και την πολωνική γλώσσα είναι τα μόνα αυθεντικά)
(2013/498/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 8,
Έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (2), και ιδίως το άρθρο 84,
Εκτιμώντας τα ακόλουθα:
(1)
Η αφρικανική πανώλη των χοίρων είναι θανατηφόρα ιογενής νόσος των οικόσιτων και των αγριόχοιρων που προκαλεί σοβαρές διαταραχές στο ενδοκοινοτικό εμπόριο και στις εξαγωγές προς τρίτες χώρες ζώντων χοίρων και προϊόντων που παράγονται από χοίρους.
(2)
Μετά την επιβεβαίωση της παρουσίας αφρικανικής πανώλης των χοίρων στη Γεωργία το 2007, η νόσος εξαπλώθηκε στη Ρωσική Ομοσπονδία, όπου αναφέρθηκαν πολυάριθμα κρούσματα της εν λόγω νόσου σε χοίρους και αγριόχοιρους σε όλο το ευρωπαϊκό τμήμα της επικράτειάς της. Επιπλέον, τον Ιούνιο του 2013, η Λευκορωσία ανέφερε την επιβεβαίωση εστίας αφρικανικής πανώλης των χοίρων σε οικόσιτους χοίρους στην περιφέρεια Grodno, περίπου σαράντα χιλιόμετρα από τα σύνορα με τη Λιθουανία και κοντά στα σύνορα με την Πολωνία.
(3)
Η εμφάνιση της αφρικανικής πανώλης των χοίρων σε χώρες που συνορεύουν με την Ευρωπαϊκή Ένωση συνιστά άμεση απειλή για τις χοιροτροφικές εκμεταλλεύσεις στην Ένωση, επειδή ο ιός μπορεί να εισέλθει στα κράτη μέλη που συνορεύουν με μολυσμένες τρίτες χώρες, μέσω των αγριόχοιρων που εισέρχονται στην επικράτεια της Ένωσης από μολυσμένες περιοχές, αλλά και μέσω των οχημάτων που μετέφεραν ζώντα ζώα και ζωοτροφές ή μέσω της μη εγκεκριμένης εισαγωγής στην Ένωση προϊόντων που παράγονται από χοίρους.
(4)
Ο κίνδυνος εισαγωγής της αφρικανικής πανώλης των χοίρων στην Ένωση είναι υψηλότερος για την Εσθονία, τη Λετονία, τη Λιθουανία και την Πολωνία εξαιτίας της εμφάνισης και της εξέλιξης αυτής της νόσου στις συνοριακές περιοχές της Λευκορωσίας και της Ρωσικής Ομοσπονδίας και οι χώρες αυτές πληροφόρησαν την Επιτροπή και τα άλλα κράτη μέλη σχετικά με τα μέτρα που σκόπευαν να πάρουν για την προστασία της επικράτειάς τους και των άλλων κρατών μελών.
(5)
Η Εσθονία, η Λετονία, η Λιθουανία και η Πολωνία εφάρμοσαν μέτρα επιτήρησης για την έγκαιρη διάγνωση της αφρικανικής πανώλης των χοίρων τόσο σε αγριόχοιρους όσο σε οικόσιτους χοίρους και, στο πλαίσιο των σχεδίων έκτακτης ανάγκης που καταρτίζονται σύμφωνα με την οδηγία 2002/60/ΕΚ (3) του Συμβουλίου, έχει αυξηθεί η ευαισθητοποίηση και η ετοιμότητα σχετικά με τη νόσο, ώστε να εξασφαλιστεί η ταχεία απόκριση σε περίπτωση εισαγωγής της αφρικανικής πανώλης των χοίρων. Η Λιθουανία απειλείται άμεσα από την παρουσία της αφρικανικής πανώλης των χοίρων στη γειτονική Λευκορωσία. Για να ελαχιστοποιηθεί ο κίνδυνος εξάπλωσης της νόσου στην επικράτειά της σε περίπτωση εισαγωγής της αφρικανικής πανώλης των χοίρων, η Λιθουανία προτίθεται να θεσπίσει ζώνη απομόνωσης 10 χιλιομέτρων κατά μήκος των συνόρων με τη Λευκορωσία, στην οποία θα μειωθεί η πυκνότητα των ευπαθών ξενιστών με την ενθάρρυνση της σφαγής χοίρων και την παρεμπόδιση της επανεισαγωγής χοίρων στις χοιροτροφικές εκμεταλλεύσεις.
(6)
Οι αγριόχοιροι που μετακινούνται μέσω των συνόρων μεταξύ των προσβληθέντων από τον ιό τρίτων χωρών και της ΕΕ αποτελούν κίνδυνο εισαγωγής της αφρικανικής πανώλης των χοίρων, ιδίως σε ορισμένες περιοχές με εντατική γεωργία, όπου οι άγριοι χοίροι προσελκύονται από τις καλλιέργειες. Η Λιθουανία σχεδιάζει, ως βραχυπρόθεσμο μέτρο μετριασμού αυτού του κινδύνου και με βάση διαθέσιμα προσωρινά στοιχεία έρευνας σχετικά με την αποτελεσματικότητα της χρήσης απωθητικών που αποτελούνται από συνθετικές ουσίες με έντονη οσμή, που έχουν αρκετά υψηλή απόδοση και σχετικά μεγάλη διάρκεια, να χρησιμοποιήσει αυτά τα απωθητικά σε ορισμένες περιοχές της επικράτειάς της κατά μήκος των ανατολικών συνόρων της προκειμένου να εμποδίζει τους άγριους χοίρους να εισέρχονται σε αγρούς με καλλιέργειες καλαμποκιού και σε άλλες καλλιέργειες.
(7)
Ο καθαρισμός και η απολύμανση των οχημάτων που ενδεχομένως ήρθαν σε επαφή με τον ιό της αφρικανικής πανώλης των χοίρων είναι ένα από τα προληπτικά μέτρα κατά της εισόδου της νόσου στην Ένωση. Ως εκ τούτου, η εκτελεστική απόφαση 2013/426/ΕΕ της Επιτροπής (4) θεσπίζει ορισμένα μέτρα για την πρόληψη της εισαγωγής στην Ένωση του ιού της αφρικανικής πανώλης των χοίρων από τη Λευκορωσία και τη Ρωσική Ομοσπονδία και ορίζει ότι τα οχήματα με τα οποία έχουν μεταφερθεί ζώντα ζώα και ζωοτροφές και τα οποία εισέρχονται στην Ένωση από μολυσμένες περιοχές έχουν καθαριστεί και απολυμανθεί καταλλήλως, και ότι ο εν λόγω καθαρισμός και η απολύμανση τεκμηριώνονται δεόντως.
(8)
Με την επιφύλαξη των διατάξεων του κανονισμού (ΕΚ) αριθ. 206/2009 (5), ο κίνδυνος εισαγωγής της αφρικανικής πανώλης των χοίρων στην Ένωση από αποστολές προϊόντων σε ποσότητες για προσωπική χρήση που περιέχουν χοιρινά προϊόντα και αποστέλλονται ταχυδρομικώς ή μεταφέρονται στις αποσκευές των ταξιδιωτών που προέρχονται ιδίως από τη Λευκορωσία και τη Ρωσική Ομοσπονδία, είναι υψηλότερος από αμελητέος και απαιτεί πρόσθετους ελέγχους στα σημεία εισόδου.
(9)
Επιπλέον, ένα ευρύ φάσμα ενδιαφερομένων μερών στα οποία περιλαμβάνονται κτηνίατροι, επαγγελματίες και μη επαγγελματίες αγρότες, οδηγοί φορτηγών, τελωνειακοί υπάλληλοι, επιβάτες και το ευρύ κοινό θα πρέπει να ενημερώνονται για τους κινδύνους της εισαγωγής της αφρικανικής πανώλης των χοίρων και τις συνέπειές της, μέσω καλά στοχοθετημένων εκστρατειών ευαισθητοποίησης.
(10)
Κατά την πρώτη εβδομάδα του Αυγούστου 2013, η Εσθονία, η Λετονία, η Λιθουανία και η Πολωνία υπέβαλαν τα αντίστοιχα σχέδιά τους και τις αρχικές εκτιμήσεις του κόστους για την εφαρμογή των μέτρων έκτακτης ανάγκης στις περιοχές που θεωρείται ότι υπάρχει κίνδυνος εισαγωγής της αφρικανικής πανώλης των χοίρων από τη Λευκορωσία και τη Ρωσική Ομοσπονδία. Είναι αναγκαία η χρηματοδοτική στήριξη για το προσωπικό ώστε να εξασφαλιστεί η εφαρμογή των δραστηριοτήτων εποπτείας που προβλέπονταν στα υποβληθέντα σχέδια. Η Επιτροπή εξέτασε τα σχέδια όσον αφορά τη χρηματοδοτική συνδρομή της Ένωσης και διαπιστώθηκε ότι συμφωνούν με τις διατάξεις της οδηγίας 2002/60/ΕΚ.
(11)
Τα μέτρα που έλαβαν η Εσθονία, η Λετονία, η Λιθουανία και η Πολωνία με σκοπό την άμεση μείωση του κινδύνου εισαγωγής της νόσου στην Ένωση, δηλαδή ο καθαρισμός και η απολύμανση των οχημάτων, θα πρέπει να συγχρηματοδοτείται σε ποσοστό 100 %.
(12)
Η πρόσθετη επιτήρηση που έχουν αναλάβει η Εσθονία, η Λετονία, η Λιθουανία και η Πολωνία στις περιοχές με τον υψηλότερο κίνδυνο εισαγωγής της νόσου και τα μέτρα που έχουν ληφθεί στο πλαίσιο της εκστρατείας ευαισθητοποίησης από τα εν λόγω κράτη μέλη θα πρέπει να συγχρηματοδοτηθούν σε ποσοστό 50 %.
(13)
Τα μέτρα που έλαβε η Λιθουανία με τη χρήση απωθητικών σε καθορισμένες περιοχές υψηλού κινδύνου κοντά στα ανατολικά της σύνορα, προκειμένου να μειωθεί ο κίνδυνος εισαγωγής της νόσου στην Ένωση μέσω των αγριόχοιρων, θα πρέπει να συγχρηματοδοτηθεί σε ποσοστό 50 %. Τα ειδικά μέτρα που λαμβάνονται από τη Λιθουανία για να μειωθεί η πυκνότητα των χοίρων στα σύνορα με τη Λευκορωσία θα πρέπει να συγχρηματοδοτηθούν σε ποσοστό 30 %.
(14)
Λόγω του επείγοντα χαρακτήρα των μέτρων, οι δαπάνες που επιβαρύνουν την Εσθονία, τη Λετονία, τη Λιθουανία και την Πολωνία από τις 2 Ιουλίου 2013, την ημερομηνία κοινοποίησης των έκτακτων μέτρων, θα πρέπει να είναι επιλέξιμες για κοινοτική χρηματοδοτική συνδρομή.
(15)
Το άρθρο 8 παράγραφος 3 της απόφασης 2009/470/ΕΚ ορίζει ότι πρέπει να καθορίζονται οι επιλέξιμες δαπάνες και το επίπεδο της ενωσιακής χρηματοδοτικής συμμετοχής. Ωστόσο, λαμβάνοντας υπόψη την ανάγκη να αποφευχθούν οι υπερβολικές δαπάνες για τον προϋπολογισμό της Ένωσης, καθορίζονται ανώτατα ποσά που αντικατοπτρίζουν την πληρωμή εντός λογικού πλαισίου για ορισμένες δραστηριότητες επιτήρησης.
(16)
Πληρωμή εντός λογικού πλαισίου είναι η πληρωμή για υλικό ή υπηρεσία σε τιμή ανάλογη με την τιμή της αγοράς. Έως ότου διενεργηθούν οι επιτόπιοι έλεγχοι από την Επιτροπή, είναι τώρα αναγκαίο να εγκριθεί η ειδική οικονομική συνδρομή της Ένωσης στην Εσθονία, τη Λετονία, τη Λιθουανία και την Πολωνία.
(17)
Η καταβολή της χρηματοδοτικής συνδρομής υπόκειται στον όρο ότι τα προβλεπόμενα μέτρα έχουν όντως πραγματοποιηθεί και ότι οι αρχές παρέχουν όλα τα αναγκαία στοιχεία στην Επιτροπή.
(18)
Επειδή τα σχέδια που υποβλήθηκαν από την Εσθονία, τη Λετονία, τη Λιθουανία και την Πολωνία για επείγοντα μέτρα κατά της εισαγωγής της αφρικανικής πανώλης των χοίρων από τη Λευκορωσία και τη Ρωσική Ομοσπονδία, τα οποία υλοποιούνται το 2013, αποτελούν ένα επαρκώς λεπτομερές πλαίσιο κατά την έννοια του άρθρου 94 του κατ’ εξουσιοδότηση κανονισμού (ΕΕ) αριθ. 1268/2012 (6), η παρούσα απόφαση αποτελεί απόφαση χρηματοδότησης για τις δαπάνες που προβλέπονται στο πρόγραμμα εργασίας για τις επιδοτήσεις.
(19)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Στο πλαίσιο των έκτακτων μέτρων που ελήφθησαν από την Εσθονία, τη Λετονία, τη Λιθουανία και την Πολωνία το 2013 για την προστασία από την αφρικανική πανώλη των χοίρων, τα εν λόγω κράτη μέλη δικαιούνται να λάβουν ειδική χρηματοδοτική συνδρομή της Ένωσης για τις δαπάνες υλοποίησης των δραστηριοτήτων επιτήρησης και των ορολογικών και ιολογικών εργαστηριακών δοκιμών που διενεργήθηκαν σε δείγματα που λήφθηκαν μετά την 1η Ιουλίου 2013 κατά τη διάρκεια μέτρων επιτήρησης σε οικόσιτους χοίρους και αγριόχοιρους στα εν λόγω κράτη μέλη.
2. Η χρηματοδοτική συνδρομή της Ένωσης ανέρχεται στο 50 % των δαπανών που επιβαρύνουν την Εσθονία, τη Λετονία, τη Λιθουανία και την Πολωνία για τις ενέργειες που αναφέρονται στην παράγραφο 1, και δεν υπερβαίνει το ποσό των:
i)
15 000 ευρώ για την Εσθονία·
ii)
80 000 ευρώ για τη Λετονία·
iii)
46 000 ευρώ για τη Λιθουανία·
iv)
20 000 ευρώ για την Πολωνία.
3. Το ανώτατο ποσό των δαπανών που πρέπει να επιστραφεί στην Εσθονία, τη Λετονία, τη Λιθουανία και την Πολωνία για τις ενέργειες που αναφέρονται στην παράγραφο 1 δεν υπερβαίνει κατά μέσον όρο:
i)
0,5 ευρώ ανά οικόσιτο χοίρο που περιλήφθηκε στο δείγμα·
ii)
5 ευρώ ανά αγριόχοιρο που περιλήφθηκε στο δείγμα·
iii)
2 ευρώ ανά δοκιμή ELISA·
iv)
10 ευρώ ανά δοκιμή PCR·
v)
10 ευρώ ανά ιολογική δοκιμή.
4. Οι επιλέξιμες δαπάνες για χρηματοδοτική συνδρομή της Ένωσης για τα μέτρα που αναφέρονται στην παράγραφο 1 περιορίζονται στις δαπάνες που πραγματοποιούνται από τα κράτη μέλη για:
α)
εργαστηριακές δοκιμές:
i)
αγορά κιτ δοκιμών, αντιδραστηρίων και όλων των αναλώσιμων που είναι προσδιορίσιμα και χρησιμοποιούνται ειδικά για τη διενέργεια της εργαστηριακής δοκιμής·
ii)
προσωπικό, ανεξάρτητα από το εργασιακό καθεστώς του, που απασχολείται ειδικά, πλήρως ή εν μέρει, για τη διενέργεια των δοκιμών στις εγκαταστάσεις του εργαστηρίου·
β)
προσωπικό, ανεξάρτητα από το καθεστώς, ιδίως το προσωπικό που διατίθεται πλήρως ή εν μέρει για την εφαρμογή των δραστηριοτήτων επιτήρησης στο πλαίσιο των προγραμμάτων, εκτός από τις εργαστηριακές δοκιμές.
γ)
γενικά έξοδα ανερχόμενα στο 7 % του αθροίσματος των δαπανών που αναφέρονται στα στοιχεία α) και β).
Οι δαπάνες για το προσωπικό που αναφέρεται στο στοιχείο α) σημείο ii) και στο στοιχείο β) περιορίζονται στους πραγματικούς μισθούς προσαυξημένους με τις κοινωνικές εισφορές και άλλες νομοθετικά προβλεπόμενες δαπάνες που περιλαμβάνονται στις αποδοχές.
Άρθρο 2
1. Στο πλαίσιο των έκτακτων μέτρων που ελήφθησαν για την προστασία από την αφρικανική πανώλη των χοίρων το 2013, η Εσθονία, η Λετονία, η Λιθουανία και η Πολωνία δικαιούνται να λάβουν ειδική συνδρομή της Ένωσης για το κόστος της αγοράς εξοπλισμού και αναλώσιμων υλικών για τα μέτρα καθαρισμού και απολύμανσης που πραγματοποιήθηκαν σε αυτά τα κράτη μέλη μετά την 1η Ιουλίου 2013.
2. Η χρηματοδοτική συνδρομή της Ένωσης ανέρχεται στο 100 % των δαπανών που επιβαρύνουν την Εσθονία, τη Λετονία, τη Λιθουανία και την Πολωνία για τα μέτρα που αναφέρονται στην παράγραφο 1, και δεν υπερβαίνει το ποσό των:
α)
20 000 ευρώ για την Εσθονία·
β)
735 000 ευρώ για τη Λετονία·
γ)
738 000 ευρώ για τη Λιθουανία·
δ)
98 000 ευρώ για την Πολωνία.
Άρθρο 3
1. Στο πλαίσιο των έκτακτων μέτρων που ελήφθησαν για την προστασία από την αφρικανική πανώλη των χοίρων το 2013, η Εσθονία, η Λετονία, η Λιθουανία και η Πολωνία δικαιούνται να λάβουν ειδική χρηματοδοτική συνδρομή της Ένωσης για το κόστος των εκστρατειών ευαισθητοποίησης που πραγματοποιούνται σε αυτά τα κράτη μέλη από την 1η Ιουλίου 2013.
2. Η χρηματοδοτική συνδρομή της Ένωσης ανέρχεται στο 50 % των δαπανών που επιβαρύνουν την Εσθονία, τη Λετονία, τη Λιθουανία και την Πολωνία για τα μέτρα που αναφέρονται στην παράγραφο 1, και δεν υπερβαίνει το ποσό των:
α)
10 000 ευρώ για την Εσθονία·
β)
14 000 ευρώ για τη Λετονία·
γ)
40 000 ευρώ για τη Λιθουανία·
δ)
25 000 ευρώ για την Πολωνία.
Άρθρο 4
1. Στο πλαίσιο των έκτακτων μέτρων που ελήφθησαν για την προστασία από την αφρικανική πανώλη των χοίρων το 2013, η Λιθουανία δικαιούται να λάβει ειδική χρηματοδοτική συνδρομή της Ένωσης για το κόστος της αγοράς απωθητικών ουσιών για άγριους χοίρους που θα χρησιμοποιηθούν σε επιλεγμένες περιοχές υψηλού κινδύνου στη Λιθουανία μετά την 1η Ιουλίου 2013.
2. Η χρηματοδοτική συνδρομή της Ένωσης ανέρχεται στο 50 % των δαπανών που επιβαρύνουν τη Λιθουανία για τα μέτρα που αναφέρονται στην παράγραφο 1, και δεν υπερβαίνει το ποσό των 30 000 ευρώ.
Άρθρο 5
1. Στο πλαίσιο των έκτακτων μέτρων που ελήφθησαν για την προστασία από την αφρικανική πανώλη των χοίρων το 2013, η Λιθουανία δικαιούται να λάβει ειδική χρηματοδοτική συνδρομή της Ένωσης για το κόστος της αποζημίωσης ιδιοκτητών χοίρων για τις απώλειες λόγω της πρόωρης σφαγής στη ζώνη απομόνωσης πλάτους 10 χιλιομέτρων κατά μήκος των συνόρων.
2. Η χρηματοδοτική συνδρομή της Ένωσης ανέρχεται στο 30 % των δαπανών που επιβαρύνουν τη Λιθουανία και δεν υπερβαίνει το ποσό των 600 000 ευρώ.
Άρθρο 6
1. Η χρηματοδοτική συνδρομή της Ένωσης που προβλέπεται στα άρθρα 1 έως 4 καταβάλλεται με βάση τα ακόλουθα:
α)
τελική τεχνική έκθεση, σύμφωνα με το παράρτημα I, σχετικά με την τεχνική εκτέλεση των μέτρων επιτήρησης που ορίζονται στο άρθρο 1, συμπεριλαμβανομένων των αποτελεσμάτων που επιτεύχθηκαν κατά την περίοδο από τις 2 Ιουλίου 2013 έως τις 31 Δεκεμβρίου 2013·
β)
τελική οικονομική έκθεση, σε ηλεκτρονική μορφή, σύμφωνα με το παράρτημα II, σχετικά με τις δαπάνες που πραγματοποιήθηκαν κατά την περίοδο από τις 2 Ιουλίου 2013 έως τις 31 Δεκεμβρίου 2013·
γ)
τα αποτελέσματα των ενδεχόμενων επιτόπιων ελέγχων που διενεργήθηκαν σύμφωνα με το άρθρο 11 παράγραφος 1 της απόφασης 2009/470/ΕΚ.
Τα δικαιολογητικά έγγραφα που αναφέρονται στα στοιχεία α) και β) είναι διαθέσιμα για τους επιτόπιους ελέγχους που αναφέρονται στο στοιχείο γ) και διενεργούνται από την Επιτροπή.
2. Η τελική τεχνική έκθεση και η τελική οικονομική έκθεση που αναφέρονται στην παράγραφο 1 στοιχεία α) και β) υποβάλλονται το αργότερο έως τις 30 Απριλίου 2014. Εάν δεν τηρηθεί η προθεσμία αυτή, εκτός εάν συντρέχουν δεόντως αιτιολογημένες περιστάσεις για την καθυστέρηση, η ειδική χρηματοδοτική συνδρομή της Ένωσης μειώνεται κατά 25 % για κάθε ημερολογιακό μήνα καθυστέρησης.
Άρθρο 7
Η παρούσα απόφαση απευθύνεται στη Δημοκρατία της Εσθονίας, στη Δημοκρατία της Λετονίας, στη Δημοκρατία της Λιθουανίας και στη Δημοκρατία της Πολωνίας.
Βρυξέλλες, 10 Οκτωβρίου 2013.

Labels: 2
19
5
6
18